#### E L Ő T E R J E S Z T É S

### Szombathely Megyei Jogú Város Közgyűlése Városstratégiai, Idegenforgalmi és Sport Bizottságának

### 2024. szeptember 24-i ülésére

*Javaslat a Szombathely, Pázmány Péter körút 64. szám alatti ingatlanhoz tervezett gyalogjárda létesítéshez szükséges döntések meghozatalára*

A Szombathely, Pázmány Péter körút 54-64. szám alatti társasházi ingatlan közös képviseletét ellátó SZOVA Szombathelyi Vagyonhasznosító és Városgazdálkodási Nonprofit Zrt. kérelemmel fordult Szombathely Megyei Jogú Város Önkormányzatához, hogy a Pázmány Péter körút 64. szám alatti, jellemzően idős korú lakosok akadálymentes gyalogos közlekedésének biztosítása érdekében a társasház saját költségen történő gyalogjárda építéshez járuljon hozzá.

A Fehér Gábor (9700 Szombathely, Sugár út 19., Kamarai nyilv. szám: KÉ-K 18-00771) tervező által 2024. július 31. napján készített 2024/10 tervszámú tervdokumentáció (1. számú melléklet) alapján a térkő burkolatú gyalogjárda 1,60 m szélességben, 19,51 m hosszúságban a Szombathely, Pázmány Péter körút 64. szám alatti társasház lépcsőháza és a Pázmány Péter körúti aszfalt burkolatú gyalogjárda között kerülne kiépítésre a Szombathely, 6615/9 hrsz-ú közterület, jelenleg kavicsolt burkolatú parkoló, illetve zöldterület igénybevételével. A 6615/9 hrsz-ú ingatlan a hatályos Helyi Építési Szabályzata (HÉSZ) értelmében közpark (Z-Kp) besorolású.

Miután a létesülő gyalogjárda kizárólag a Szombathely, Pázmány Péter körút 64. szám alatti társasházi ingatlan megközelítésére szolgálna, ezért a kezelői feladatok (jogok és kötelezettségek) meghatározása érdekében a társasház és az Önkormányzat között megállapodás kötése indokolt.

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék!

**Szombathely, 2024. szeptember „ ”**

**/: Horváth Soma :/**

**Határozati Javaslat**

**…../2024. (IX.24.) VISB. sz. határozat**

A Városstratégiai, Idegenforgalmi és Sport Bizottság a „Javaslat a Szombathely, Pázmány Péter körút 64. szám alatti ingatlanhoz tervezett gyalogjárda létesítéshez szükséges döntések meghozatalára” című előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) Önkormányzati rendelet 54. § (1) bekezdés 18. és 26. pontja alapján az alábbi döntést hozza:

1. A Bizottság támogatja, hogy a Szombathely, Pázmány Péter körút 64. szám alatti ingatlanhoz tervezett gyalogjárda a benyújtott tervdokumentáció szerint a Pázmány Péter körút 64. szám alatti társasház saját költségén kiépítésre kerüljön.
2. A megépített járda kezelői feladatait a Szombathely, Pázmány Péter körút 64. szám alatti társasház köteles ellátni.
3. A Bizottság felkéri a Polgármestert a Szombathely, Pázmány Péter körút 64. számhoz készülő gyalogjárda önkormányzati tulajdonba vételére és a kezelői feladatok társasház általi ellátására vonatkozó megállapodás aláírására.

**Felelős**: Dr. Nemény András polgármester

Horváth Soma, alpolgármester

Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal